**Θέματα που σχετίζονται με την πρώτη εφαρμογή/λειτουργία του Integrated Master**

**Αποφάσεις Συνέλευσης Τμήματος της 28/9/2023**

Σας γνωρίζουμε ότι η Συνέλευση του Τμήματος Φαρμακευτικής, στην από 28-9-2023 συνεδρίασή της, αποφάσισε τα κάτωθι, αναφορικά με ζητήματα που προκύπτουν στο πλαίσιο της πρώτης εφαρμογής/λειτουργίας του Προγράμματος Σπουδών του Integrated Master:

1. Επιβεβαίωσε την υποχρεωτική ένταξη όλων των πεμπτοετών φοιτητών στο Πρόγραμμα Σπουδών του Integrated Master. Όπως έχει ήδη αναφερθεί σε προηγούμενες ανακοινώσεις του Τμήματος, όλοι οι εισαχθέντες/εισακτέοι φοιτητές στο Τμήμα Φαρμακευτικής, από το ακαδημαϊκό έτος 2019-2020 και εφεξής, εντάσσονται στο Πρόγραμμα Σπουδών του Integrated Master.

Επισήμανση: εξαιρούνται οι εισαχθέντες φοιτητές το 2019-2020 μέσω Κατατακτηρίων Εξετάσεων, οι οποίοι έλαβαν προβιβάσιμο βαθμό και στα τρία εξεταζόμενα μαθήματα, οι οποίοι ενεγράφησαν μεν το 2019-2020 αλλά εντάχθηκαν στο δεύτερο έτος φοίτησης, επομένως εξισώνονται με τους εισαχθέντες του 2018-2019.

Αναλόγως, εξαιρούνται οι εισαχθέντες το 2019-2020 με μετεγγραφή, οι οποίοι ενεγράφησαν σε μεγαλύτερο του πρώτου, έτος σπουδών.

Όσοι εκ των ανωτέρω κατηγοριών ενεγράφησαν στο πρώτο έτος σπουδών το 2019-2020, εντάσσονται στο Πρόγραμμα Σπουδών του Integrated Master (π.χ. οι εισαχθέντες μέσω Κατατακτηρίων Εξετάσεων που έλαβαν μη προβιβάσιμο βαθμό σε κάποιο/-α από τα τρία εξεταζόμενα μαθήματα).

 Όσοι από τους παλαιούς φοιτητές (εγγραφή έως και το 2018-2019) επιθυμούν να ενταχθούν στο integrated master πρέπει να κάνουν αίτηση αποκλειστικά και μόνο στην αρχή κάθε ακαδημαϊκού έτους, κατόπιν ανακοίνωσης στην ιστοσελίδα του Τμήματος.

Προσοχή: οι αιτήσεις ένταξης των φοιτητών είναι δεσμευτικές, δεν αναιρούνται.

Αναφορικά με το μάθημα «Φαρμακευτική Φροντίδα», το οποίο ήταν μάθημα επιλογής και έγινε υποχρεωτικό (τα ects παρέμειναν τα ίδια).

Στο νέο μάθημα θα δοθεί νέος κωδικός. Οι φοιτητές που έχουν εξεταστεί επιτυχώς στο μάθημα επιλογής «Σεμιναριακά μαθήματα: Φαρμακευτική Φροντίδα» του παλαιού Προγράμματος, δεν χρειάζεται να ξαναδώσουν το υποχρεωτικό μάθημα «Φαρμακευτική Φροντίδα», το οποίο θα τους αναγνωρίζεται, με τον ίδιο βαθμό. Απαραίτητη προϋπόθεση για την αναγνώριση του μαθήματος είναι να δηλωθεί το μάθημα με τον νέο του κωδικό στην πρώτη διαθέσιμη εξεταστική περίοδο.

Αναφορικά με το μάθημα «Εισαγωγή στον προγραμματισμό και τις υπολογιστικές εφαρμογές» το οποίο είχε 3 ects ενώ στο νέο Πρόγραμμα έχει 4 ects.

Στο μάθημα θα δοθεί νέος κωδικός. Οι φοιτητές που έχουν εξεταστεί επιτυχώς στο μάθημα «Εισαγωγή στον προγραμματισμό και τις υπολογιστικές εφαρμογές» με 3 ects (του παλαιού Προγράμματος), δεν χρειάζεται να ξαναδώσουν εκ νέου το μάθημα με τα 4 ects (του νέου Προγράμματος), το οποίο θα τους αναγνωρίζεται, με τον ίδιο βαθμό. Απαραίτητη προϋπόθεση για την αναγνώριση του μαθήματος είναι να δηλωθεί το μάθημα με τον νέο του κωδικό στην πρώτη διαθέσιμη εξεταστική περίοδο.

Σχετικά με τη διαχείριση των αιτήσεων εκπόνησης Διπλωματικών Εργασιών, αμέσως μετά τη λήξη της προθεσμίας υποβολής των αιτήσεων (20 Σεπτεμβρίου), ως προς τους υπεράριθμους:

Εάν υπάρχουν υπεράριθμοι, το θέμα θα διευθετηθεί από τους Τομείς του Τμήματος. Σε πρώτη φάση, η Γραμματεία του Τμήματος θα αποστείλει τις αιτήσεις στους Τομείς, σύμφωνα με την πρώτη προτίμηση των φοιτητών.

1. Σχετικά με την πραγματοποίηση Διπλωματικής Εργασίας στο πλαίσιο των Προγραμμάτων Erasmus / Civis:

Η Διπλωματική Εργασία δύναται να πραγματοποιηθεί στο πλαίσιο των Προγραμμάτων Erasmus/Civis, αλλά μόνο για το εξάμηνο της Διπλωματικής Εργασίας που βαθμολογείται (δεύτερο εξάμηνο Διπλωματικής), έτσι ώστε να μπορεί να γίνει αντιστοίχιση ects και βαθμού. Συνεπώς, τεχνικά αυτό είναι εφικτό μόνο για τους φοιτητές που ξεκινούν διπλωματική εργασία το χειμερινό εξάμηνο.

1. Όσοι ξεκινούν τη Διπλωματική τους Εργασία το χειμερινό εξάμηνο, έχουν τη δυνατότητα να αξιοποιήσουν και την επαναληπτική εξεταστική του Σεπτεμβρίου, δηλαδή να την παρουσιάσουν κατά το μήνα Σεπτέμβριο και η βαθμολογία τους να συμπεριληφθεί στα βαθμολόγια Διπλωματικών Εργασιών του Σεπτεμβρίου. Απαραίτητη προϋπόθεση να έχει δηλωθεί η Διπλωματική Εργασία (στο my-studies) και τα δύο προηγούμενα εξάμηνα της κανονικής διάρκειας, χειμερινό και εαρινό.

 Όσοι ξεκινούν το εαρινό εξάμηνο, με αποτέλεσμα να μην έχουν κοντά χρονικά επαναληπτική εξεταστική Σεπτεμβρίου, τους δίνεται η δυνατότητα να δηλώσουν τη διπλωματική εργασία (στο my-studies) την αμέσως επόμενη χρονικά εξεταστική περίοδο (εαρινού εξαμήνου), η οποία θα λογίζεται ως «επαναληπτική εξεταστική». Απαραίτητη προϋπόθεση και σε αυτή την περίπτωση, να έχει δηλωθεί η Διπλωματική Εργασία (στο my-studies), και στα δύο προηγούμενα εξάμηνα της κανονικής διάρκειας, εαρινό και χειμερινό.

1. Οι φοιτητές μπορούν να δηλώσουν όλα τα μαθήματα και να εξεταστούν σε αυτά, ανεξαρτήτως εξαμήνου, αφού ολοκληρώσουν δέκα (10) εξάμηνα σπουδών κανονικής φοίτησης, σύμφωνα με την κείμενη νομοθεσία. Κατά τα λοιπά, οι φοιτητές ακολουθούν τα αναφερόμενα στις ανακοινώσεις του Τμήματος για τις δηλώσεις μαθημάτων.
2. Όσοι φοιτητές έχουν ολοκληρώσει την πτυχιακή τους εργασία (παλαιό πρόγραμμα σπουδών), δεν μπορούν να την αναγνωρίσουν ως διπλωματική εργασία (νέο πρόγραμμα σπουδών του Integrated Master), διότι δεν υπάρχει καμία αντιστοιχία εξαμήνων και ects πτυχιακής και διπλωματικής εργασίας.

(Πτυχιακή: 1 εξάμηνο με 12 ects – το έξτρα εξάμηνο αφορά σε παράταση λόγω αδυναμίας ολοκλήρωσης της πτυχιακής εργασίας και δεν αποτελεί κανονική διάρκεια που προβλέπεται από το Πρόγραμμα Σπουδών.

Διπλωματική: 2 εξάμηνα και 30 ects – Το πρώτο εξάμηνο ισοδυναμεί με 10 ects και συνίσταται στην έναρξη της εργασίας και κατάθεση έκθεσης προόδου στο τέλος του εξαμήνου. Το δεύτερο εξάμηνο ισοδυναμεί με 20 ects και συνίσταται στην ολοκλήρωση της Διπλωματικής Εργασίας, την επιτυχή παρουσίαση ενώπιον της τριμελούς εξεταστικής επιτροπής και την κατάθεση του σχετικού πρακτικού. Ο τελικός βαθμός καταχωρείται και στα δύο εξάμηνα).

Το χρονικό διάστημα της διπλωματικής εργασίας ξεκινάει από την αρχή και έχει διάρκεια ενός ακαδημαϊκού έτους (δύο ακαδημαϊκά εξάμηνα). Ωστόσο, ο υπεύθυνος Καθηγητής της διπλωματικής εργασίας δύναται να κρίνει εάν μπορεί να κατοχυρωθεί και να αξιοποιηθεί στη διπλωματική εργασία τμήμα/τμήματα από τη δουλειά που έχει πραγματοποιηθεί στο πλαίσιο της πτυχιακής εργασίας (πχ κάποιο πείραμα και τα αποτελέσματά του).

1. Όσοι φοιτητές έχουν ζητήσει και έχουν λάβει πιστοποιητικό περάτωσης σπουδών, δεν μπορούν να το αναιρέσουν και να ενταχθούν στο integrated master, διότι έχουν ήδη ανακηρυχθεί πτυχιούχοι και έχουν λάβει επίσημο έγγραφο που το πιστοποιεί.
2. Το Τμήμα θα είναι ελαστικό ως προς τη προϋπόθεση των δύο μαθημάτων επιλογής ως προαπαιτούμενων για την εκπόνηση της Διπλωματικής Εργασίας, μόνο για τις αιτήσεις που υποβλήθηκαν τον Σεπτέμβριο του 2023, λόγω της πρώτης εφαρμογής του Προγράμματος.

Ως προς τα 27 υποχρεωτικά μαθήματα που τίθενται ως προαπαιτούμενο για την εκπόνηση της Διπλωματικής Εργασίας, οι φοιτητές πρέπει να έχουν δηλώσει/περάσει απαραιτήτως και τα 27. Εξαίρεση: εάν κάποιος φοιτητής έχει περάσει κάποιο (ένα - 1) υποχρεωτικό μάθημα και δεν το έχει δηλώσει εκ παραδρομής, το Τμήμα θα είναι ελαστικό υπό την προϋπόθεση ότι: α) αυτό ισχύει μόνο για τον Σεπτέμβριο του 2023 και Β) το εν λόγω μάθημα είναι εργαστηριακό.